《题万竿烟雨图为江士韩赋》
明代·黄仲昭

我醉飞梦湘江曲，开蓬坐爱湘水绿。两岸苍苍风景殊，筼筜万个森如玉。

寒云拖雨出遥岑，轻烟一抹横前林。断影微茫鸾凤舞，清声淅沥虬龙吟。

远隔层云看渐晦，近拂浮岚望还翠。枝南枝北飞鸟迷，叶上叶下珠玑碎。

须臾雨歇起清风，寒烟吹破犹冥濛。妃泪斑斑浓淡里，孙枝簇簇有无中。

江君自是高岗凤，共结寒盟恣吟弄。命工写入图画间，我见犹疑醉时梦。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。